Maana 4nan: Mun na u bɔnɛna u ka sigiyɔrɔ la?
E K’A lajɛ fɛn min kɛra sisan. Hadama ni Hawa gɛnna ka bɔ Edɛn nakɔ cɛɲumanba kɔnɔ. I b’a dɔn mun na wa?
Hadama ni Hawa ye kojuguba dɔ de kɛ. O kama, Jehova ye u ɲangi. I b’a dɔn u ye kojugu min kɛ wa?
U ye ko dɔ de kɛ, Ala tun ko u kana min kɛ. Ala y’a fɔ u ye k’u bɛ se ka nakotu la jiridenw dun. Nka, jiri kelen tun bɛ yen, Ala ko u kana o den dun, ko ni u ye o dun, u bɛna sa. Ala tun ye o jiri mara, ka o kɛ a yɛrɛ de ta ye. An b’a dɔn ko a man ɲi ka walifɛn ta. Tiɲɛ tɛ? Mun dun kɛra?
Don dɔ la, k’a sɔrɔ mɔgɔ si tun tɛ Hawa kɛrɛfɛ nakɔ kɔnɔ, sa dɔ kumana a fɛ. Sa ka kuma mɔgɔ fɛ, e m’a dɔn o ye kabako ye! Ala y’a fɔ Hadama ni Hawa ye k’u kana jiriden min dun, sa y’a fɔ Hawa ye ko a ka o de dun. Ala ye saw da tuma min na, a ma u da walisa u ka se ka kuma. O la sa, kɔrɔ kelen dɔrɔn de tun bɛ o la. Dɔ de y’a kɛ sa ka kuma. O dun tun bɛ se ka kɛ jɔni ye?
Hadama tun tɛ. O la sa, Jehova ye fɛn minnu da waati jan sani a ka dugukolo da, a ka kan ka kɛ olu dɔ la kelen de ye. O fɛnw ye mɛlɛkɛw ye. An tɛ se k’olu ye. O mɛlɛkɛw dɔ la kelen de kɛra kuncɛba ye. A y’a miiri ko ale ka kan ka kɛ kuntigi ye i n’a fɔ Ala. A tun b’a fɛ Hadama ni Hawa ka ale de ka kuma mɛn. A tun t’a fɛ u ka Jehova ka kuma mɛn. O mɛlɛkɛ de y’a kɛ sa kumana
O mɛlɛkɛ sera ka Hawa lafili. O mɛlɛkɛ y’a fɔ Hawa ye ko ni a ye jiriden dun, a bɛ kɛ i ko Ala. Hawa dara o la.O kosɔn, a ye jiriden dun. Hadama fana y’a dun. Hadama ni Hawa ma Ala ka kuma mɛn. O de y’a to u bɔnɛna u ka sigiyɔrɔ cɛɲumanba la.
Nka, don dɔ la, Ala bɛna dugukolo bɛɛ cɛɲɛ ka a kɛ i ko Edɛn nakɔ. E bɛ se ka i sen don o baara la cogo min na, an bɛna o ye kɔfɛ. Nka, an k’a lajɛ sisan, ko min ye Hadama ni Hawa sɔrɔ.
Jenɛse 2:16, 17; 3:1-13, 24; Jirali 12:9.
Ɲininkaliw
- Mun ye Hadama ni Hawa sɔrɔ ja kan yan ?
- Mun na Jehova ye u ɲangi?
- Sa dɔ ye mun fɔ Hawa ye?
- Jɔni y’a kɛ, sa kumana Hawa fɛ?
- Mun na Hadama ni Hawa bɔnɛna u ka nakɔ cɛɲumanba la?
Ɲininkali wɛrɛw
- Jenɛse 2:16, 17 ni 3:1-13, 24 kalan.
Sa ye Hawa ɲininka cogo min na, o tun b’a jira cogo jumɛn na ko Jehova tun man ɲi? (Jen. 3:1-5; 1 Yuhana 5:3)
Hawa ka misali ye lasɔminikan ye an bolo cogo jumɛn na? (Fil. 4:8; Yak. 1:14, 15; 1 Yuhana 2:16)
Hadama ni Hawa y’a jira cogo jumɛn na ko u ma sɔn ka jɔ u ka kojuguw la? (Jen. 3:12, 13)
Serubɛn minnu bilara Edɛn nakɔ kɔrɔnyanfan fɛ, olu ye mun kɛ min b’a jira ko u sɔnna a ma ko Jehova de ye masaba ye? (Jen. 3:24)
- Jirali 12:9 kalan.
Fo ka se hakɛ jumɛn ma Sitanɛ sera ka hadamadenw bila ka ban Ala ka kuntigiya ma? (1 Yuhana 5:19)
dyu_Latn bam_Latn dyu_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn dyu_Latn dyu_Latn bam_Latn dyu_Latn bam_Latn bam_Latn dyu_Latn bam_Latn bam_Latn dyu_Latn bam_Latn bam_Latn